कोलकाता की मेगा रैली से 2021 विधानसभा चुनाव की तैयारियों की शुरुआत करेंगी ममता बनर्जी  
कोलकाता में बड़ी रैली को संबोधित करेंगी ममता बनर्जी
लाखों की संख्या में जमा होंगे टीएमसी समर्थक
बीजेपी ने किया रैली का विरोध
तृणमूल कांग्रेस (टीएमसी) कोलकाता में आज मेगा रैली करने जा रही है. शहीद दिवस के नाम से की जा रही इस रैली में बड़ी संख्या में टीएमसी समर्थकों के पहुंचने की उम्मीद जताई जा रही है. बता दें कि इस रैली को राज्य में 2021 में होने वाले विधानसभी चुनाव को ध्यान में रखते हुए बड़ा आयोजन बताया जा रहा है. इस रैली में ममता बनर्जी 1993 की रैली में शहीद हुए 13 लोगों को श्रद्धांजलि देंगी. अभी तक मिली जानकारी के अनुसार इस रैली में राज्य से लाखों की संख्या में समर्थक हिस्सा लेंगे. ध्यान हो कि लोकसभा चुनाव में बंगाल में बीजेपी के बेहतर प्रदर्शन के बाद इस रैली को काफी खास माना जा रहा है. बीजेपी ने राज्य में 18 सीटें जीतीं थी. 
राज्य बीजेपी के प्रमुख दिलीप घोष ने कहा कि हम टीएमसी नेताओं को तब तक कोलकाता नहीं जाने देंगे जब तक वह पैसे वापस नहीं करते. टीएमसी नेताओं को जनता से लिए गए पैसे को वापस करना ही होगा. बीजेपी का आरोप है कि टीएमसी के नेता सरकारी सेवाएं देने के लिए भी जनता से पैसे लेते हैं.टीएमसी ने बीजेपी प्रमुख दिलीप घोष के इस बयान की कड़े शब्दों में निंदा करते हुए उनके खिलाफ पुलिस में मामला दर्ज करवाया है. टीएमसी के वरिष्ठ नेता फिराद हाकिम ने दिलीप घोष की गिरफ्तारी की मांग की है. बता दें कि इस रैली में ममता बनर्जी बीजेपी पर भी जमकर हमला कर सकती हैं.
'कट मनी' मुद्दे पर अपना रुख स्पष्ट करते हुए पश्चिम बंगाल की मुख्यमंत्री और टीएमसी प्रमुख ममता बनर्जी ने कहा था कि अगर वह अपनी पार्टी के कार्यकर्ताओं को अनुशासित करने का प्रयास करती हैं तो इसमें कुछ भी गलत नहीं है, लेकिन बिना सबूत के किसी को उन्हें बदनाम करने का अधिकार नहीं है. ममता बनर्जी ने राज्य विधानसभा में कहा था कि मैंने जो भी कहा था, वह मैंने पार्टी पार्षदों की आंतरिक बैठक में कहा था. अगर मैं अपनी पार्टी के कार्यकर्ताओं को अनुशासित करने का प्रयास करती हूं तो इसमें क्या गलत है? सरकारी योजनाओं का दुरुपयोग नहीं हो, अगर मैं पार्टी कार्यकर्ताओं को यह सुनिश्चित करने के लिए कहती हूं तो क्या गलत है.
पिछले एक सप्ताह से राज्य के विभिन्न हिस्से में लोग इस मुद्दे पर विरोध प्रदर्शन कर रहे हैं और सत्ताधारी तृणमूल कांग्रेस के निर्वाचित प्रतिनिधियों द्वारा कथित तौर पर ली गयी 'कट मनी' को लौटाने की मांग कर रहे हैं. मुख्यमंत्री ने कहा, 'हम अवाम की पार्टी हैं तो इससे किसी को बिना सबूत के हमें बदनाम करने का अधिकार नहीं मिल जाता.'